Subsemnatul, Gheorghe (nu vă uitați la ăia care-mi spun ”George”, din motive pe care n-are sens să le mai detaliem și a suta mia oară, că nu-i treaba voastră, ci continuați să-mi spuneți Gheorghe) Flutur, preș. al Consiliului Județean Suceava, înaintea realegerii mele în această funcție, țin să vă mulțumesc pentru atenția pe care ați acordat-o și continuați să o acordați problemelor majore din județul nostru, precum aceea a turismului, după cum rezultă din articolul ”Mocănița, la cursuri de engleză”, publicat în ultimul număr al Jupânului, pe pagina 2. Acolo, m-ați citat cît se poate de fidel, iar tocmai asta vreau să detaliez.
Mai întîi, să știți că deși ”turismul montan este extrem de căutat de oameni”, tot acesta este căutat și de urși, pîrși, cocoși de munte și jderi, specia de bundiță (că doar n-o să se pună pădurarii cu tradiția de dragul legii ăleia de protecție a unor specii). Important e însă ca oamenii să se bucure și de ”turismul religios, pentru că ajungem la Mănăstirea UNESCO, cîștigătoare a Mărului de Aur”, iar aici vă solicit atenție sporită: mărul ăsta s-ar putea să se fi stricat nițel, că e din 1975 (chiar așa: merele de aur ce termen de garanție au?), iar FIJET-ul ăla care l-a acordat atunci pentru ”eforturi în promovarea și ridicarea nivelului turismului” poate nu ni l-o retrage (cum i-a retras FIFA Gheata de Aur lui Dudu Georgescu, pentru motive cumva asemănătoare…) înainte de a observa ce eforturi supraomenești facem pentru astuparea gropilor din preajma mănăstirilor. Iar dacă în mileniul următor va fi gata și autostrada, atunci chiar că nu mai au motiv să ni-l retragă niciodată.
Turismul feroviar e însă punctul nostru forte: chiar i-am adunat pe proiectanți și le-am dat ordin să conceapă o MGV (Mocănița a Grand Vitesse) care să parcurgă traseul de 5 km în circa 18 secunde! La așa realizare se vor vinde bilete cu 10-12 ani înainte, așa spune studiul de fezabilitate.
Pre,. CJ Gheorghe Flutur, cu MGV-ul timpul o să-l scutur!